《复和五松小龙女歌》
元代·方行

东方龙君降灵女，腾飙曳烟轧腥雨。
扑花扫海神为悲，玉帝封为九河主。
贝宫铜龙刺云滑，彤台斗玉蛟柱八。
琼丝络凤骑紫霞，金帖珑珑水晶袜。
鳌头牵波月簌漉，翠幄银屏沓珠屋。
倒窣天瓢浇火龙，九点齐州一时绿。
挝钟欢饮邀万年，花宫盘盘象青天。
湘妃献乐鼓冰弦，下窥四海销氛烟。

作者简介：元台州黄岩人，字明敏。方国珍子。顺帝至正间为江浙行中书省参知政事，调江西。襟度潇洒，善谈名理，好读书。有《东轩集》。